Title: ประกาศกระทรวงการคลัง เรื่อง คำสั่งรัฐมนตรีให้ไว้แก่นิติบุคคลรับอนุญาต (ฉบับที่ 11)

ประกาศกระทรวงการคลัง
เรื่อง
คำสั่งรัฐมนตรีให้ไว้แก่นิติบุคคลรับอนุญาต
(ฉบับที่ ๑๑)

อาศัยอำนาจตามความในข้อ
๓ แห่งกฎกระทรวง ฉบับที่ ๑๓ (พ.ศ. ๒๔๙๗) ออกตามความในพระราชบัญญัติควบคุมการแลกเปลี่ยนเงิน
พุทธศักราช ๒๔๘๕ รัฐมนตรีว่าการกระทรวงการคลังประกาศข้อกำหนดเป็นคำสั่งซึ่งนิติบุคคลรับอนุญาตจะต้องปฏิบัติ
ดังต่อไปนี้

ข้อ
๑  ให้ยกเลิกความในข้อ ๔ ข้อ ๕ ข้อ ๖
และข้อ ๗ ของประกาศกระทรวงการคลัง เรื่อง คำสั่งรัฐมนตรีให้ไว้แก่ตัวแทนรับอนุญาต
ลงวันที่ ๓๑ มีนาคม พ.ศ. ๒๕๔๗ และให้ใช้ความ ดังต่อไปนี้แทน
ข้อ ๔  นิติบุคคลรับอนุญาตต้องดูแลให้ผู้ยื่นขอทำธุรกรรมเกี่ยวกับปัจจัยชำระเงินต่างประเทศดำเนินการเกี่ยวกับการแจ้งรายการในการทำธุรกรรมข้างต้นให้ถูกต้องและครบถ้วนตามที่เจ้าพนักงานกำหนดสำหรับธุรกรรมแต่ละประเภท
การทำธุรกรรมเกี่ยวกับปัจจัยชำระเงินต่างประเทศที่กำหนดให้มีการยื่นขออนุญาต
ขอยกเว้น หรือขอผ่อนผันต่อเจ้าพนักงานก่อนการทำธุรกรรม
นิติบุคคลรับอนุญาตต้องดูแลให้ผู้ยื่นดำเนินการเกี่ยวกับการยื่นคำขอให้ถูกต้องและครบถ้วนตามที่เจ้าพนักงานกำหนดสำหรับธุรกรรมแต่ละประเภทนิติบุคคลรับอนุญาตต้องยื่นรายงานการทำธุรกรรมเกี่ยวกับปัจจัยชำระเงินต่างประเทศต่อเจ้าพนักงานให้ถูกต้องและครบถ้วนตามที่เจ้าพนักงานกำหนดสำหรับธุรกรรมแต่ละประเภท
ข้อ
๕  นิติบุคคลรับอนุญาตต้องตรวจและดูแลให้การแจ้งรายการ
การยื่นคำขอและการยื่นรายงาน สำหรับธุรกรรมแต่ละประเภท เป็นไปตามที่กำหนดในกฎกระทรวงประกาศกระทรวงการคลัง
ประกาศและคำสั่งของเจ้าพนักงาน ทั้งต้องรับผิดชอบว่าการกระทำใด ๆ ตามการแจ้งรายการ
คำขอ หรือรายงานดังกล่าวได้เป็นไปโดยถูกต้องครบถ้วนตามที่กำหนดไว้ในกฎกระทรวง
ประกาศกระทรวงการคลัง ประกาศและคำสั่งของเจ้าพนักงาน
ข้อ ๖  ก่อนยื่นคำขอหรือรายงานต่อเจ้าพนักงานตามข้อ
๔ วรรคสองและสาม นิติบุคคลรับอนุญาตต้องดำเนินการดังนี้
(๑)
ดูแลให้ผู้ยื่นคำขอลงลายมือชื่อในคำขอ และประทับตรา (ถ้ามี)
ให้ถูกต้องและครบถ้วนตามแบบที่กำหนด
(๒)
ลงลายมือชื่อและประทับตรารับรองในคำขอหรือรายงานแต่ละประเภทให้ถูกต้องและครบถ้วนตามแบบที่กำหนด
ทั้งนี้
ในการลงลายมือชื่อ และประทับตราตามวรรคหนึ่ง
สามารถใช้วิธีการทางอิเล็กทรอนิกส์ที่มีผลทางกฎหมายตามที่กำหนดในกฎหมายว่าด้วยธุรกรรมทางอิเล็กทรอนิกส์ได้
ข้อ
๗  ก่อนทำธุรกรรมเกี่ยวกับปัจจัยชำระเงินต่างประเทศกับผู้ยื่นขอทำธุรกรรม
นิติบุคคลรับอนุญาตต้องตรวจเอกสารหลักฐานที่ยื่นประกอบการขอทำธุรกรรมข้างต้นตามหลักเกณฑ์ที่กำหนดไว้สำหรับธุรกรรมแต่ละประเภท
โดยเมื่อตรวจสอบจนเป็นที่พอใจว่าเอกสารหลักฐานนั้นแท้จริง ถูกต้องครบถ้วนและเป็นไปเพื่อวัตถุประสงค์ที่ได้แจ้งไว้แล้ว
ให้นิติบุคคลรับอนุญาตออกหลักฐานประกอบการทำธุรกรรมข้างต้นให้แก่ผู้ยื่นขอทำธุรกรรม
ภายหลังจากรับทำธุรกรรมกับบุคคลนั้นแล้ว และให้ถือว่าหลักฐานประกอบการทำธุรกรรมที่ออกโดยนิติบุคคลรับอนุญาตดังกล่าวเป็นหลักฐานรับรองว่านิติบุคคลรับอนุญาตได้ตรวจสอบความถูกต้องครบถ้วนของเอกสารหลักฐานนั้นแล้ว  ทั้งนี้ ให้เป็นไปตามรูปแบบ วิธีการ
และเงื่อนไขในการออกหลักฐานประกอบการทำธุรกรรมที่เจ้าพนักงานกำหนด

ข้อ
๒  ให้ยกเลิกความในวรรคหนึ่งของข้อ ๑๐
ของประกาศกระทรวงการคลัง เรื่อง คำสั่งรัฐมนตรีให้ไว้แก่ตัวแทนรับอนุญาต ลงวันที่
๓๑ มีนาคม พ.ศ. ๒๕๔๗ และที่แก้ไขเพิ่มเติม และให้ใช้ความดังต่อไปนี้แทน
ในการรับซื้อหรือแลกเปลี่ยนเงินตราต่างประเทศ
นิติบุคคลรับอนุญาตต้องจัดให้ผู้ยื่นขอทำธุรกรรมแจ้งรายการในการทำธุรกรรมและยื่นเอกสารหลักฐานตามหลักเกณฑ์และวิธีการที่เจ้าพนักงานกำหนดไว้ในแต่ละวัตถุประสงค์ให้ถูกต้องและครบถ้วน

ข้อ
๓  ให้ยกเลิกความในข้อ ๑๑ ของประกาศกระทรวงการคลัง
เรื่อง คำสั่งรัฐมนตรีให้ไว้แก่ตัวแทนรับอนุญาต ลงวันที่ ๓๑ มีนาคม พ.ศ. ๒๕๔๗
และที่แก้ไขเพิ่มเติม และให้ใช้ความ ดังต่อไปนี้แทน
ข้อ ๑๑  นอกจากกรณีตามข้อ ๑๓
ในการขายหรือแลกเปลี่ยนเงินตราต่างประเทศ เพื่อวัตถุประสงค์ต่าง ๆ
นิติบุคคลรับอนุญาตต้องปฏิบัติ ดังต่อไปนี้
(๑)
จัดให้ผู้ยื่นขอทำธุรกรรมแจ้งรายการในการทำธุรกรรมและยื่นเอกสารหลักฐานตามหลักเกณฑ์และวิธีการที่เจ้าพนักงานกำหนดไว้ในแต่ละวัตถุประสงค์ให้ถูกต้องและครบถ้วน
(๒)
ตรวจสอบจนเป็นที่พอใจว่าเอกสารหลักฐานนั้นแท้จริงและถูกต้องครบถ้วนและเป็นการซื้อ หรือแลกเปลี่ยนเงินตราต่างประเทศเพื่อวัตถุประสงค์ตามที่แจ้งไว้
(๓)
ขายหรือแลกเปลี่ยนเงินตราต่างประเทศได้ตามความจำเป็นและเหมาะสม
(๔)
ออกหลักฐานประกอบการทำธุรกรรมให้แก่ผู้ยื่นขอทำธุรกรรมโดยถือเป็นหลักฐานแสดงว่านิติบุคคลรับอนุญาตได้ตรวจสอบเอกสารหลักฐานนั้นจนเป็นที่พอใจแล้ว
และเก็บรักษาหลักฐานประกอบการทำธุรกรรมและเอกสารหลักฐานนั้นไว้ตามระยะเวลาและรูปแบบที่เจ้าพนักงานกำหนดเพื่อให้เจ้าพนักงานตรวจสอบเมื่อต้องการ
(๕)
เมื่อนิติบุคคลรับอนุญาตขายหรือแลกเปลี่ยนเงินตราต่างประเทศแล้ว
ให้ปฏิบัติตามหลักเกณฑ์ วิธีการ และเงื่อนไขที่เจ้าพนักงานกำหนด

ข้อ
๔  ให้ยกเลิกความในวรรคสองของข้อ ๑๔
ของประกาศกระทรวงการคลัง เรื่อง คำสั่งรัฐมนตรีให้ไว้แก่ตัวแทนรับอนุญาต ลงวันที่
๓๑ มีนาคม พ.ศ. ๒๕๔๗ และที่แก้ไขเพิ่มเติม และให้ใช้ความ ดังต่อไปนี้แทน
ในการรับฝากเงินตราต่างประเทศตามวรรคหนึ่ง
นิติบุคคลรับอนุญาตต้องจัดให้ผู้ยื่นขอทำธุรกรรมแจ้งรายการในการทำธุรกรรมให้ถูกต้องและครบถ้วนตามหลักเกณฑ์
วิธีการ และเงื่อนไขที่เจ้าพนักงานกำหนด  ทั้งนี้
ในการรับฝากเงินตราต่างประเทศหรือเมื่อนิติบุคคลรับอนุญาตรับฝากเงินตราต่างประเทศแล้ว ให้นิติบุคคลรับอนุญาตปฏิบัติตามหลักเกณฑ์
วิธีการ และเงื่อนไขที่เจ้าพนักงานกำหนด

ข้อ
๕  ให้ยกเลิกความในข้อ ๑๕
ของประกาศกระทรวงการคลัง เรื่อง คำสั่งรัฐมนตรีให้ไว้แก่ตัวแทนรับอนุญาต ลงวันที่
๓๑ มีนาคม พ.ศ. ๒๕๔๗ และให้ใช้ความดังต่อไปนี้แทน
นอกจากกรณีที่เจ้าพนักงานมีคำสั่งยกเว้นไว้
นิติบุคคลรับอนุญาตจะต้องให้ถอนเงินตราต่างประเทศจากบัญชีเงินฝากได้เพื่อชำระเงินให้แก่บุคคลในต่างประเทศตามวัตถุประสงค์ที่กล่าวในข้อ
๑๑ หรือเพื่อชำระคืนต้นเงินกู้ หรือดอกเบี้ยให้แก่นิติบุคคลรับอนุญาต
หรือเพื่อขายให้แก่นิติบุคคลรับอนุญาต
ในการถอนเงินตราต่างประเทศจากบัญชีเงินฝากเพื่อวัตถุประสงค์ที่กล่าว
นิติบุคคลรับอนุญาตต้องจัดให้ผู้ยื่นขอทำธุรกรรมแจ้งรายการในการทำธุรกรรมสำหรับการถอนเงินตราต่างประเทศให้ถูกต้องและครบถ้วนตามหลักเกณฑ์และวิธีการที่เจ้าพนักงานกำหนด
และให้ปฏิบัติตามที่กำหนดไว้ในข้อ ๑๑
ในการถอนเงินตราต่างประเทศจากบัญชีเงินฝากเพื่อวัตถุประสงค์ตามข้อ
๑๓ ให้นิติบุคคลรับอนุญาตจัดให้ผู้ขอยื่นคำขอพร้อมทั้งเอกสารหลักฐานที่เกี่ยวข้องให้เจ้าพนักงานพิจารณาเมื่อได้รับอนุญาตจากเจ้าพนักงานแล้วให้นิติบุคคลรับอนุญาตปฏิบัติตามที่กำหนดไว้ในข้อ
๑๓

ข้อ
๖  ให้ยกเลิกความในวรรคสองของข้อ ๑๖
ของประกาศกระทรวงการคลัง เรื่อง คำสั่งรัฐมนตรีให้ไว้แก่ตัวแทนรับอนุญาต ลงวันที่
๓๑ มีนาคม พ.ศ. ๒๕๔๗ และที่แก้ไขเพิ่มเติมและให้ใช้ความดังต่อไปนี้แทน
การรับเงินบาทเข้าบัญชีเงินบาทของบุคคลที่มีถิ่นที่อยู่นอกประเทศตามวรรคหนึ่ง
นิติบุคคลรับอนุญาตต้องเรียกให้ผู้ฝากยื่นเอกสารหลักฐานตามที่เจ้าพนักงานกำหนด
และเก็บเอกสารหลักฐานนั้นไว้ตามระยะเวลา
และรูปแบบที่เจ้าพนักงานกำหนดเพื่อให้เจ้าพนักงานตรวจสอบเมื่อต้องการ

ข้อ
๗[๑]  ประกาศฉบับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ
ณ วันที่ ๓ ตุลาคม พ.ศ. ๒๕๖๐
อภิศักดิ์
 ตันติวรวงศ์
รัฐมนตรีว่าการกระทรวงการคลัง

ปวันวิทย์/อัญชลี/จัดทำ
๓๐
ตุลาคม ๒๕๖๐

นุสรา/ตรวจ
๑
กันยายน ๒๕๖๑

[๑] ราชกิจจานุเบกษา
เล่ม ๑๓๔/ตอนพิเศษ ๒๕๕ ง/หน้า ๓๒/๑๖ ตุลาคม ๒๕๖๐